Valke slaan toe op klerefabriekFoto: Verskaf Die Valke in KwaZulu-Natal het Dinsdag toegeslaan op ŉ fabriek in die Durbanse sakesentrum wat namaaksels van bekende klerehandelsmerke vervaardig. Kapt. Simphiwe Mhlongo, woordvoerder van die Valke, het gesê hulle het ŉ klagte ontvang van ŉ gelisensieerde Nike-verkoper dat straatverkopers nagemaakte Nike-klere by verkeersligte verkoop. Beamptes het ondersoek ingestel en vasgestel die klere word in ŉ fabriek in die sakesentrum vervaardig. “Die ondersoekspan het ŉ lasbrief bekom om die fabriek te deursoek en ŉ klopjag is Dinsdag op die gebou gedoen. Nike se bestuurder vir handelsmerkbeskerming was ook deel van die span om hul handelsmerk te identifiseer,” het Mhlongo gesê. Foto: Verskaf Die Valke het beslag gelê op vervalste kledingstukke met Nike, Puma, Van’s, Levi’s, Adidas en Roxy-handelsmerke ter waarde van ongeveer R900 000. Naaldwerkmasjiene en ander toerusting wat gebruik is om die nagemaakte goedere te maak, is ook deur die Valke gekonfiskeer. “Die eienaar van die fabriek is nog steeds op vrye voet, maar die ondersoekspan is op sy spoor,” het Mhlongo gesê. Foto: Verskaf